इसी तरह वर्ष 2009 में प्रदेश सरकार के ही उपक्रम छत्तीसगढ़ राज्य अक्षय ऊर्जा विकास अभिकरण (क्रेडा) को भी राष्ट्रीय ऊर्जा संरक्षण पुरस्कार प्राप्त हो चुका है। प्रदेश सरकार के कुशल प्रबंधन का एक और उत्साहजनक नतीजा अक्टूबर 2011 में उस वक्त सामने आया, जब राष्ट्रीय स्तर पर संकलित वर्ष 2010-11 के आंकड़ों के आधार पर छत्तीसगढ़ देश के प्रथम तीन ऐसे राज्यों में शामिल हो गया, जहाँ सकल राज्य घरेलू उत्पाद (जी.एस.डी.पी.) देश के अन्य राज्यों की तुलना में सबसे ज्यादा है। ये आंकड़े केन्द्र सरकार के अखिल भारतीय सांख्यिकी कार्यालय और राज्यों के आर्थिक एवं सांख्यिकी निदेशालयों के आंकड़ों के आधार पर राष्ट्रीय स्तर पर जारी हुए हैं। इस रिपोर्ट के अनुसार छत्तीसगढ़ ने सकल राज्य घरेलू उत्पाद के मामले में पंजाब, हरियाणा, उत्तर प्रदेश, कर्नाटक, महाराष्ट्र, राजस्थान और आंध्रप्रदेश जैसे पुराने और तुलनात्मक रूप से अधिक विकसित राज्यों को पीछे छोड़ते हुए जी.एस.डी.पी. में 11.57 प्रतिशत की वृद्धि हासिल की है। नये राज्य की ये उपलब्धियां वाकई इसलिए भी चौकाती हैं, क्योंकि विकास की दिशा में आगे बढ़ते छत्तीसगढ़ को नक्सल हिंसा की गंभीर समस्या का भी सामना करना पड़ रहा है, लेकिन वह इस समस्या से बड़ी सूझबूझ के साथ जूझते हुए प्रदेशवासियों की तरक्की और खुशहाली के लक्ष्य की ओर तेजी से अग्रसर है।